**MATURITA 2020**

Minister školstva, vedy, výskumu a športu SR **ruší externú časť a písomnú formu internej časti maturitnej skúšky v školskom roku 2019/2020**, a to riadny i náhradný termín.

Zároveň **stanovuje termín konania internej časti maturitnej skúšky** v rozsahu dvoch kalendárnych týždňov **najskôr do dvoch týždňov od odvolania prerušenia vyučovania, najneskôr však do 30. júna 2020.**

Ďalšie informácie a usmernenia k maturitným skúškam budú zverejnené čoskoro.

Minister zároveň určuje termín záverečných skúšok, záverečných pomaturitných skúšok a absolventských skúšok najskôr dva týždne od odvolania prerušenia vyučovania.

**Samoštúdium maturantov**

Napriek zrušeniu externej časti a písomnej formy internej časti maturitnej skúšky odporúča NÚCEM študentom stredných škôl využiť pri upevňovaní učiva zo slovenského jazyka a literatúry, maďarského jazyka a literatúry, matematiky a cudzích jazykov aj testy z minulých ročníkov maturít, ktoré sú zverejnené na internetovej stránke [www.nucem.sk/sk/merania/narodne-merania/maturita](https://www.nucem.sk/sk/merania/narodne-merania/maturita). Testy, zvukové nahrávky k testom z cudzích jazykov aj kľúče správnych odpovedí nájdete na uvedenej stránke v časti Dokumenty na stiahnutie v jednotlivých školských rokoch.

**PRIJÍMACIE POHOVORY NA ŠKOLSKÝ ROK 2020/2021**

Minister určuje **termín podávania prihlášok na štúdium na stredných školách zákonným zástupcom žiaka** riaditeľovi základnej školy **do 15. mája 2020.** K prihláške nie je potrebné dokladať potvrdenie o zdravotnej spôsobilosti.

**Riaditeľ základnej školy** odošle **prihlášku na strednú školu do 21. mája 2020.** Na prihláškach na štúdium na strednej škole pre školský rok 2020/2021 (ID 056) nie je potrebné vyplniť potvrdenie o zdravotnej spôsobilosti.

**Riaditeľ strednej školy** zverejní údaje podľa § 65 školského zákona (ako napríklad počet žiakov, ktorých možno prijať do tried prvého ročníka, kritériá a ostatné podmienky prijatia na štúdium) **do 28. apríla 2020.**

Termíny prijímacích skúšok na stredné školy na overenie špeciálnych schopností, zručností alebo nadania **(talentové skúšky)** sa uskutočnia v rozsahu jedného kalendárneho týždňa **najskôr jeden týždeň od odvolania prerušenia vyučovania.** Pre jednotlivé stredné školy konkrétne termíny určia okresné úrady, odbory školstva v sídle kraja v spolupráci s riaditeľmi škôl.

**Ostatné prijímacie skúšky do stredných škôl** sa konajú v rozsahu **jedného kalendárneho týždňa najskôr dva týždne od odvolania prerušenia vyučovania.** Na nenaplnený počet miest pre žiakov, ktorých možno prijať do tried prvého ročníka, sa prijímacia skúška koná najskôr 23. júna 2020, najneskôr do 30. júna 2020.

**PODROBNÉ INFORMÁCIE: www.ucimenadialku.sk**